Marc Guéhi

Addji Keaninkin Marc-Israel Guéhi (s. 13. heinäkuuta 2000 Abidjan, Norsunluurannikko) on englantilainen jalkapalloilija, pelipaikaltaan keskuspuolustaja. Hän edustaa Englannin Valioliigassa pelaavaa Manchester Cityä ja pelaa myös Englannin maajoukkueessa.

 Seurajoukkueura 
Guéhi pelasi Chelsean junioreissa vuodesta 2007. Hän pääsi pelaamaan Chelsean edustusjoukkueessa vain kahdessa liigacupin ottelussa syksyllä 2019. Hän avasi liigauransa kahdella lainapestillä Swansea Cityssä, jossa hän pelasi tammikuusta 2020 kauden 2020–2021 loppuun yhteensä 52 mestaruussarjaottelua ja viisi nousukarsintaottelua.

Guéhi siirtyi heinäkuussa 2021 Crystal Palaceen 18 miljoonalla punnalla. Hän pelasi Valioliigassa ensimmäisellä kaudellaan 36 ottelua, joissa hän teki kaksi maalia, ja toisella 37 ottelua, joissa hän teki yhden maalin. Kaudella 2021–2022 Crystal Palace ylsi FA Cupissa välieriin ja Guéhi teki tuolloin viidessä cup-ottelussaan kaksi maalia. Hän pelasi myös välierässä, jonka Crystal Palace hävisi Chelsealle. Kaudella 2023–2024 hän pelasi vain 25 valioliigaottelua, sillä helmikuun alussa tullut polvivamma piti hänet poissa kentiltä kolmisen kuukautta. Hän pelasi loukkaantumiseensa saakka kaikki valioliigaottelunsa avauskokoonpanossa. Kaudella 2024–2025 hän pelasi 34 valioliigaottelua, kaikki avauskokoonpanossa, ja teki kolme maalia. Palacen voittamassa FA Cupissa hän oli avauskokoonpanossa kaikissa kuudessa ottelussa. Loppuottelun Manchester Cityä vastaan hän joutui jättämään kesken 61. minuutilla loukkaantumisen vuoksi. Kaudella 2025–2026 Guéhi ehti pelata Crystal Palacessa 20 valioliigaottelua, joissa hän teki kaksi maalia. Konferenssiliigassa hän pelasi syyskaudella 2025 kuusi ottelua. Guéhi toimi Crystal Palacen kapteenina vuosina 2023–2026.

Tammikuussa 2026 Guéhi siirtyi Manchester Cityyn 20 miljoonan punnan siirtosummalla. Hän allekirjoitti Manchester Cityn kanssa 5,5-vuotisen sopimuksen.

 Maajoukkueura 
Guéhi pelasi Englannin eri nuorisomaajoukkueissa yli 50 ottelua. Vuonna 2017 hän saavutti alle 17-vuotiaiden EM-kilpailuissa hopeaa ja voitti saman ikäluokan maailmanmestaruuden. Hän oli EM-kilpailuissa joukkueen kapteeni ja teki MM-kilpailujen loppuottelussa Espanjaa vastaan Englannin viidestä maalista neljännen. Hän pelasi kaksi ottelua alle 21-vuotiaiden EM-kilpailuissa 2021.

Guéhi on pelannut Englannin A-maajoukkueessa tammikuun 20. päivään 2026 mennessä 26 ottelua, joissa hän on ollut 23 kertaa avauskokoonpanossa. Hän pelasi maaliskuussa 2022 täydet minuutit ystävyysottelussa Sveitsiä vastaan, tuli kesäkuussa 2022 muutamaksi minuutiksi vaihdosta kentälle Kansojen liigan ottelussa Italiaa vastaan ja pelasi kolme päivää myöhemmin täydet minuutit Kansojen liigan ottelussa Unkaria vastaan. Vuonna 2023 hän pelasi viisi EM-karsintaottelua ja yhden ystävyysottelun. Kesäkuussa 2024 hän pelasi kaksi ystävyysottelua. EM-kilpailuissa 2024 hän pelasi täyden ajan yhtä vaille kaikissa hopeaa saavuttaneen Englannin otteluissa. Puolivälieräottelusta hän oli sivussa korttitilin täyttymisen vuoksi. Vuoden 2026 MM-kilpailuiden karsinnoissa hän pelasi kolme ottelua. 

Guéhi teki ensimmäisen A-maajoukkuemaalinsa 9. syyskuuta 2025 MM-karsintaottelussa Serbiaa vastaan.

 Muuta 
Guéhi syntyi Norsunluurannikolla ja muutti yksivuotiaana perheensä mukana Englantiin. Hänellä on myös Norsunluurannikon kansalaisuus.

 Lähteet 

Luokka:Englantilaiset jalkapalloilijat
Luokka:Vuonna 2000 syntyneet
Luokka:Elävät henkilöt